Inscripcions obertes per a participar en la 10K-XXXVIII Volta a Peu de l'Eliana
14 de juliol de 2022

La cita estiuenca dels amants del running s'acosta: la tradicional 10K-XXXVIII Volta a Peu tornarà a l'Eliana dissabte que ve, 30 de juliol, després de dos anys sense celebració per la pandèmia i en el marc del XXIII Circuit de Carreres Populars de la Diputació de València. Aquesta edició compta amb el patrocini d'Hidraqua, 42k Runnig, Carrefour l'Eliana, El Osito i PowerGo.

Les persones que desitgen participar poden inscriure's a través de la plataforma Sportmaniacs fins al dimecres 27 a les 23.59 hores. No obstant això, les inscripcions en la 10K es podran realitzar fins al mateix dia de la prova encara que aquests corredors no obtindran samarreta. A més, aquest retorn de la Volta a Peu tindrà un vessant solidària en benefici de la Junta Local Contra el Càncer de l'Eliana.

La presentació de l'esdeveniment, celebrada aquest migdia a l'Ajuntament, ha comptat amb la representació dels organitzadors, el Club d'Atletisme de l'Eliana i de 10K València, i ha servit per a donar a conéixer les samarretes oficials realitzades 100% de material reciclat i amb patronatge femení i masculí.

La Regidoria d'Esports per la seua part ha fet una crida a la ciutadania perquè participe en la mítica carrera a través de l'Oficina del Voluntariat, ja que l'organització de l'esdeveniment suposa tallar més de 130 carrers, a més de l'avituallament habitual per a les i els corredors. Les persones interessades a participar-hi com a voluntàries poden inscriure's presencialment al Poliesportiu o per telèfon en el 96 274 00 55.

El primer edil, Salva Torrent, ha animat els amants de les carreres populars a participar en una de les més longeves i antigues de la província de València i d'Espanya.

Enguany s'espera que siga molt nombrosa i, com sempre, convidem els i les veïnes a participar en el recorregut –amb principi i final al Poliesportiu– animant i refrescant els corredors”, ha declarat.